ICQ

náhľad|Nové logo
náhľad|Staršie logo
**ICQ** bol komunikačný program a protokol peer-to-peer, ktorý bol vytvorený štyrmi izraelskými študentmi v roku 1996. Jair Goldfinger, Arik Vardi, Sefi Vigister a Amnon Amir si v júli 1996 založili firmu Mirabilis Ltd s úmyslom zmeniť smerovanie internetovej komunikácie. Už v novembri toho istého roku uviedli prvú verziu audiovizuálneho freeware softvéru pre komunikáciu v reálnom čase pod názvom ICQ. V tom čase to bol ešte neznámy produkt, no dnes sa počet jeho používateľov odhaduje na vyše 250 miliónov. V júni roku 1998 spoločnosť Mirabilis odkúpil americký telekomunikačný gigant America Online za 287 miliónov dolárov v hotovosti a vznikla takto nová spoločnosť - ICQ Inc. V roku 2010 bol ICQ odkúpený spoločnosťou Mail.ru (dnes VK).

## I Seek You
Názov *ICQ* je vlastne slovná hračka autorov - vyhláskované písmená ICQ znejú rovnako ako veta *I Seek You*, ktorá v „preklade“ znamená *Hľadám ťa*.

## Princíp
Základným prvkom systému ICQ je prakticky databáza na serveri icq.com. V nej sú totiž uložené všetky údaje o užívateľoch a hlavne ich unikátne čísla UIN (Unique Internet Number). Tie sa prideľujú pri registrácii do systému. V databáze na serveri je takisto aj váš zoznam kontaktov (adresár). Program je unikátnym aj v tom, že vás informuje o aktuálnom stave človeka, ktorý sa nachádza vo vašom adresári, teda či je online alebo offline. Dnes už takúto funkciu obsahuje takmer každý podobný IM (instant messaging) program, samozrejme, originálna myšlienka patrí práve ICQ.

Ak si chcete s daným človekom písať, stačí poklepať na jeho ikonku a otvorí sa okno, ktoré slúži na už spomínanú komunikáciu. Do spodného riadku jednoducho píšete text správy, ktorý odošlete klávesovou skratkou ALT+S, CTRL + Enter alebo len Enter (záleží podľa nastavení programu). V prípade, že dotyčný nie je práve online, správa sa po odoslaní uloží na serveri a po pripojení mu bude doručená. Samozrejme, správa sa po určitom čase vyprázdni z cache servera.

## UIN
UIN znamená Unique Identification Number. Termín bol zavedený firmou Mirabilis ako jedinečné identifikačné číslo každého užívateľa **ICQ** (číslo je pridelené po registrácii).

## Kritika
### Prijateľnosť podmienok používania
Táto pasáž licencie je častým terčom kritiky:

Voľný preklad: *Súhlasíte, že posielaním akéhokoľvek materiálu alebo informácií kdekoľvek v rámci Služieb a informácií ICQ sa vzdávate autorských práv a akýchkoľvek iných vlastníckych práv na posielaný materiál alebo informácie. Ďalej súhlasíte, že ICQ Inc. je oprávnená použiť podľa vlastného uváženia akýkoľvek poslaný materiál na akýkoľvek účel vrátane, ale nielen za účelom jeho publikácie alebo šírenia.*

Nie je jasné, či sa má vzťahovať aj na správy, ktoré si vymenia používatelia, alebo iba na informácie, ktoré majú byť verejne dostupné ako profil používateľa.

### Protokol a štruktúra
* Protokol je proprietárny a spolu s licenciou neumožňuje používateľom komunikovať s používateľmi iných služieb.
* ICQ je kritizované hlavne z hľadiska bezpečnosti. Používatelia ohlasujú časté spamové správy buď od iných používateľov alebo častejšie od ICQ botov.
* Služba je centralizovaná, čím robí používateľa závislým od jediného poskytovateľa.
* Identifikátorom používateľských účtov je postupnosť (zväčša deviatich) číslic.
* Chýbajúce kryptovanie: Správy posielané sieťou ICQ sa prenášajú ako čistý text a tak ich môže každý, kto sa nachádza na komunikačnej ceste čítať, obzvlášť operátori ICQ serverov. Tomu sa dá zabrániť pomocou klientov a/alebo zásuvných modulov podporujúcich kryptovanie.

### Klientsky softvér
* Podľa zmluvy s koncovým používateľom jediný povolený klient je oficiálny klient, stiahnutý z domovskej stránky ICQ. Ostatné klienty sú teda nelegálne.
* Oficiálny klient má iba verziu pre Microsoft Windows a Mac OS, takže podľa zmluvy nie je možné ICQ používať na iných systémoch.

## Programy podporujúce ICQ protokol
### Programy len pre Windows
* Miranda IM, Trillian, QIP

### Multiplatformové programy
* Pidgin (Gaim), SIM, mICQ, Ayttm, Instantbird
* Oficiálny ICQ klient (verzia pre Windows a zastaraná verzia pre Mac OS X)

### Programy len pre Linux
* centericq, alicq, GnomeICU, Licq, aICQ, Kopete, Pidgin

### Programy len pre Mac
* Adium, Fire

### Služby umožňujúce používať ICQ cez webové rozhranie
* ICQ2GO, Meebo, IMO

### Použitie ICQ v mobilných zariadeniach
* JIMM, QIP, Slick, Fring

## Referencie

## Pozri aj
* IRC
* XMPP

## Zdroje

## Externé odkazy
* Oficiálna stránka ICQ 
* História ICQ 

Kategória:Freeware
Kategória:Instant messaging protokoly
Kategória:Instant messaging klienty